b'\n_START_ARTICLE_\nKadrina valla lipp\n_START_PARAGRAPH_\nKadrina valla lipp on Eesti haldus\xc3\xbcksuse Kadrina valla lipp._NEWLINE_Lipp on kinnitatud 23. jaanuaril 1995 ning \xc3\xb5nnistatud 25. novembril 1995 kadrip\xc3\xa4eval ehk p\xc3\xbcha Katariina s\xc3\xbcnnip\xc3\xa4eval Kadrina kirikus.\n_START_SECTION_\nLipu kirjeldus\n_START_PARAGRAPH_\nKadrina valla lipp on horisontaalsete v\xc3\xa4ljadega trikoloor. \xc3\x9clemine laid on valge, keskmine must ja alumine roheline. V\xc3\xa4ljade laiuste suhte on 3:2:3. _NEWLINE_Lipu laiuse ja pikkuse vahekord on 7:11. Lipu normaalsuurus on 98x154 cm. Valla lipp ei tohi normaalm\xc3\xb5\xc3\xb5tmetelt olla suurem riigilipust. Valla asutuste ja organisatsioonide lipud ei tohi olla \xc3\xa4ravahetamiseni sarnased valla ametlikult registreeritud lipuga._NEWLINE_Valla lipu kasutamine s\xc3\xa4testatakse seadusega ning volikogu vastava m\xc3\xa4\xc3\xa4rusega. Kasutamisk\xc3\xb5lbmatuks muutunud lipp kuulub h\xc3\xa4vitamisele p\xc3\xb5letamise teel.\n_START_SECTION_\nLipu kasutamise kord\n_START_PARAGRAPH_\nKui riigilipp heisatakse koos m\xc3\xb5ne Eesti maakonna, linna v\xc3\xb5i valla lipuga, paigutatakse need lipud maakondade kaupa ning linnade ja valdade kaupa nimede j\xc3\xa4rjekorras eesti t\xc3\xa4hestiku j\xc3\xa4rgi riigilipust lippude poolt vaadates vasakule, kusjuures maakonnalipud asuvad linnade ja valdade lippudest paremal.'